Linderhof  1864 sai Baieri kuningaks 18-aastane Ludwig II - mees, keda tänapäeval peamiselt muinasjutukuningaks tituleeritakse. Tegemist oli  unistajanatuuriga, kes armastas lugeda (Saksa kangelasmuinasjutud, eksootilised "1001 öö lood") ja kelle lemmikheliloojaks oli Wagner. Ja kes oma unistustele reaalset kuju püüdis anda, ehitades muinasjutulosse. LINDERHOFi tarvis tegi arhitekt Dollmann 7 erinevat projekti. Ometi oli see ainus Ludwigi lossidest, mis ka lõplikult valmis sai ja kus kuningas elas 8 aastat. 50 ha suurune aed valmis samuti kuninga eluajal nagu losski ja on täis muinasjutulisi "teatridekoratsioone" - siin on kunstlikult valmistatud  tilkekivimikoobas, kus kuningas kunstlikul maa-alusel järvel teokarp-paadis loksudes Wagneri "Tannhäuserit" nautis, siin on Alpidele tüüpiline metsaonn, sisustuselt dekoratsioon Wagneri "Valküüridele", siin on idamaine teejoomismaja Mauri kiosk.